KYK: Eskom beleef 'noodtoestand' | Netwerk24
Deur Sarel van der Walt 06 Desember 2018 17:54
Eskom bevind hom in 'n nood- en krisistoestand, het Pravin Gordhan, minister van openbare ondernemings, Donderdagmiddag erken.
Gordhan het op 'n mediakonferensie by Megawattpark, Eskom se hoofkantoor in Johannesburg, gesê omdat die kragverskaffer hom in 'n nood- en krisistoestand bevind, het dit nodig geword om mense met vaardighede na kragstasies te stuur om te help om die huidige kragkrisis op te los.
Pravin Gordhan, minister van openbare ondernemings, op Donderdag se nuuskonferensie in Johannesburg.Foto: Felix Dlangamandla
"Hierdie krisis van die laaste tien dae het nie oornag ontstaan nie. Dit kom al oor 'n tydperk van tien jaar aan," het Gordhan erken.
"Ons verstaan dat die kragonderbrekings die publiek irriteer," het die minister gesê. Hy het ook begrip daarvoor dat hulle bekommerd is.
Gordhan het erken Eskom kommunikeer nie goed oor die situasie nie.
Hy het darem ook goeie nuus gehad. Gordhan hoop beurtkrag wat Suid-Afrikaners die laaste week gereeld in die donker laat, sal teen Kersfees iets van die verlede wees.
Hy het sakelui die versekering gegee wanneer die meeste maatskappye teen die helfte van Januarie volstoom begin werk ná die vakansie dinge beter sal gaan.
Om seker te maak dit gebeur, is die verlof van senior personeellede van Eskom gekanselleer.
"Suid-Afrika betaal nou die prys vir die staatskaping van Eskom en die verouderde kragstasies," het Gordhan gesê ná 'n vergadering met die topbestuur van Eskom waarop noodplanne bespreek is om die huidige situasie te beredder.
"Ons het ure lank vergader om presies te bepaal wat aan die gang is."
Gordhan sê Eskom het 'n uitdaging voor hom. Die eerste doelwit is om beurtkrag uit die weg te ruim.
Hy het ten sterkste ontken daar is enige planne om Eskom te privatiseer. "Dit is blote verkiesingspraatjies," het 'n omgekrapte Gordhan gesê.
Hy het selfs sover gegaan om te sê daar is mense wat Eskom probeer saboteer. Hy het gesê daar is selfs voormalige senior personeellede van Eskom wat op Twitter boodskappe stuur oor die kragverskaffer, en dat dit niks minder as verraad is nie.
"Jy kan dié verraad met 'n klein- of 'n hoofletter skryf. Gaan kyk op Twitter en besluit self."
Volgens hom is Eskom se topbestuur besig om 'n noodplan op te stel oor wat die volgende vyf jaar gedoen moet word. Dit sal later aan 'n groep deskundiges voorgelê word om te bepaal of dié planne haalbaar is.
Pres. Cyril Ramaphosa sal binnekort 'n interministeriële taakspan aanstel om Eskom by te staan.
Gordhan sê dat daar probleme met die ontwerp en die toerusting van die Medupi- en Kusile-kragstasies is. Forensiese ondersoeke is aan die gang om te bepaal wie hiervoor verantwoordbaar gehou moet word.
Gordhan sê een van die planne is om plaaslike kragstasiebestuurders te bemagtig en seker te maak hulle het die regte ondersteuningstrukture. Daar sal ook van die kragstasiebestuurders verwag word om bepaalde doelwitte te bereik.